Sungai Rayu, Matang Endur ngelantangka ati ujung minggu
AKTIVITI ngelantangka ati di sungai diatu mengkang nyadi palan ke ditapat orang mayuh, taja pan mengkang dalam Perintah Mindah Betagang Penyuman (PKPP). Di bandar raya Kuching aja, mayuh bengkah sungai ke ulih ditapat begulai enggau diri sebilik enggau bala diri sebakih. Sekeda nya, Sungai Rayu, Matang, ke endang iya ditemu palan alai memarin, barbeku sereta ngerinduka ati sambil ngasaika pemanah dunya samula nyadi. Sungai Rayu penyauh iya lebih kurang 35 km ari Kuching sereta semak enggau Pusat Pengidup Jelu Siga Matang, sungai tu lilih ari Bukit Serapi.Ai iya chiru sereta sungai ke bebatu nya kebuah iya nyadi pematak orang mayuh. Kelimpah nya, ai sungai ditu mega chelap enggau kandang endur dia luas udah digaga baka pegung nyemerai samula nyadi ke ngipak ungkup semua tikas umur mandi. Di kelingi utan enggau kayu ke tumbuh rinda sereta tinggi, mega nambahka penyelap endur sereta nyamai ungkup orang ke datai kia. Bisi mega main baka terejun ke sungai nguna tali ke diikat di pun kayu besemak ke endang dikerindu penerejun bala orang nembiak. Lebuh ke datai ke sungai nya, dipeda mayuh amai orang kelebih agi maya kemisi sereta mega ujung minggu. Sempat ngerandau siku orang ke datai, Sebastian Lim, 31 taun madahka memarin di sungai nya endang sekeda pekara ke dipilih iya ngelapangka runding udah bekau lelak gawa ba hari bukai. “Iya mega nyadika peluang kena ngerapitka kaul diri sebilik sereta ngelantangka ati begulai enggau diri sebilik sereta mega bala bakih.“Pia mega enda mar ngenataika diri kitu, sereta palan alai paking kerita mega bisi disediaka ungkup orang ke datai,” ku iya. Iya nambah, orang ke datai mega enda ditagang ngaga aktiviti baka barbeku, makai sereta mandi. “Tang, kitai patut ingat nyaga pengelikun diri empu enggau diri sebilik ari sebarang pekara ke tau nganu, sereta nyaga endur tu ngambika semampai beresi serta likun ditapat jemah ila,” ku iya. 
See author's posts
